Betogende studente sit chaos voort op UKZN-kampusDie toneel op die Westville-kampus van die Universiteit van KwaZulu-Natal (UKZN) na die gewelddadige betogings deur EFF-studente. (Foto: ANA) Terwyl die akademiese program by die Universiteit van KwaZulu-Natal (UKZN) se Westville-kampus Woensdag hervat is, het ŉ groep EFF-studente probeer om ŉ veiligheidsvierwielmotorfiets aan die brand te steek, verskeie vensters stukkend gegooi en polisiebeamptes en veiligheidswagte met klippe bestook. Die voorvalle het deur die loop van die dag plaasgevind, dieselfde dag waarop bedrywighede op die kampus hervat is nadat die universiteitsbestuur verlede week noodgedwonge lesings moes opskort. “’n Groep studente het aan ŉ gewelddadige betoging deelgeneem en die akademiese program van die UKZN se Westville-kampus vanoggend ontwrig,” het Normah Zondo, waarnemende uitvoerende direkteur vir korporatiewe verhoudings, gesê. Sy het gesê die studente het brandstigting gepleeg en “erge skade” aan universiteitseiendom, insluitend geboue, aangerig. Een student is in die harwar beseer en moes by die universiteitskliniek behandeling ontvang. “Die protesaksie is gelei deur EFF-studente wat protes aangeteken het oor besware wat nie ingesluit is by die gesprek en formele ooreenkoms wat bereik is tussen die bestuur en die sentrale studenteraad ná twee dae se onderhandelinge nie. Dit moet genoem word dat die EFF-studente deurentyd deel was van hierdie besprekings en dat ŉ formele ooreenkoms bereik is,” het Zondo gesê. Die toneel op die Westville-kampus van die Universiteit van KwaZulu-Natal (UKZN) na die gewelddadige betogings deur EFF-studente. (Foto: ANA) Sy het gesê die universiteitsbestuur “sal nie enige kriminele gedrag of die intimidasie van studente of personeel duld nie”. Zondo sê ŉ saak van openbare geweld is aanhangig gemaak. Toe African News Agency se verslaggewer vandag by die kampus weg is, was die toneel kalm, hoewel verskeie studente gesê het hulle sal nie hul studies by die instansie voortsit nadat hulle hierdie akademiese jaar voltooi het nie. ŉ Verklaring is gister aan personeel en studente uitgestuur waarin hulle ingelig word dat “die akademiese program ná twee dae se intensiewe gesprekke” tussen die bestuur en die studenteleierskap vandag weer hervat sal word. Die bestuur en studenteleierskap stamp kop oor nagraadse befondsing, veiligheidskwessies by koshuise en internettoegang vir studente. Die afgelope paar weke het UKZN-studente wat in koshuise buite die kampus woon, sporadies brandende matrasse en ander meubels uit hul koshuiskamers geslinger om te kla omdat hul beddens glo van swak gehalte is. Dit was ŉ onstuimige akademiese jaar tot dusver in KwaZulu-Natal met gewelddadige betogings wat by die meeste tersiêre instansies opgevlam het. Op 5 Februarie is Mlungisi Madonsela, ŉ student van die Durban Universiteit vir Tegnologie (DUT), op die Steve Biko-kampus tydens ŉ betoging doodgeskiet.